सिटी शीर्षमा, चेल्सीलाई लज्जा
फ्रि–किकमा केभिन डी ब्रुयनाको आकर्षक गोलसँगै म्यानचेस्टर सिटी शनिबार लेस्टर सिटीलाई १–० ले हराएर शनिबार प्रिमियर लिगको शीर्षस्थानमा उक्लिएको छ ।
लेस्टर — फ्रि–किकमा केभिन डी ब्रुयनाको आकर्षक गोलसँगै म्यानचेस्टर सिटी शनिबार लेस्टर सिटीलाई १–० ले हराएर शनिबार प्रिमियर लिगको शीर्षस्थानमा उक्लिएको छ ।पेप ग्वार्डिओलाको टिम एङ्कलको चोटका कारण नर्वेली स्ट्राइकर इर्लिङ हालान्डविना किङ पावर स्टेडियममा उत्रिएको थियो । डी ब्रुयनाले दोस्रो हाफमा ‘सेट पिस’ मा उत्कृष्ट गोल गर्दै नियमित गोलकर्ता हालान्डको अभाव हुन दिएनन् । चार खेलयता सिटीले विपक्षी टिमको मैदानमा पहिलो जित हात पारेको हो । यससँगै सिटी आर्सनललाई एक अंकले उछिन्दै शीर्षस्थानमा उक्लियो । एक खेल कम खेलेको आर्सनलले आइतबार नटिङ्घम फरेस्टविरुद्ध प्रतिस्पर्धा गर्नेछ । लिभरपुलविरुद्धको हारपछि सिटी लागातार दोस्रो जित निकाल्दै ६ वर्षयता पाँचपल्ट लिग च्याम्पियन बन्ने अभियानमा अगाडि बढेको हो । चार खेलयता पहिलो हार बेहोरेको लेस्टर रेलिगेसन क्षेत्रभन्दा एक स्थानमाथि छ ।बोरुसिया डर्टमन्डबाट आएयता हालान्डले एक खेलबाहेक सबै खेल खेल्दै सबै किसिमका प्रतियोगितामा २२ गोल गरेका छन् । ग्वार्डिओलाले हालान्डबारेको छलफलमा उनलाई ज्वरोले सताएको, थकित भएको र रिकोभर भइरहेको बताएका थिए । हालान्डको अनुपस्थितिमा जुलियन अल्भारेजलाई खेलाएको थियो । उनले लिगमा दोस्रोपल्ट सुरुआत गरेका हुन् ।लेस्टरमाथि निरन्तर दबाब दिएर पनि सिटी अघिल्ला तीन ‘अवे’ खेलमा जस्तै गोल गर्न असफल रह्यो । डी ब्रुयनले ४९ औं मिनेटमा गोलको खडेरी तोडिदिए । बेल्जियन स्टारले करिब २५ यार्डबाट फ्रि–किकमा उत्कृष्ट प्रहार गर्दै लेस्टरको मानवीय पर्खालबाटै बललाई ‘टप कर्नर’ गोलको दिशा देखाए । प्रिमियर लिगमा ६० औं गोलसहित उनी सिटीका लागि प्रतियोगितामा डेविड सिल्भासँगै चौथो स्थानमा उक्लिए । जनवरी २०२१ यता सिटीले फ्रि–किकमा सिधै गोल गरेको यो नै पहिलो हो । तत्कालै युरी टिएलम्यान्सले लेस्टरलाई झन्डै बराबरीमा पुर्‍याएका थिए । उनले प्रहार गरेको बल गोलकिपर एडरसन हुँदै बारमा लागेको थियो । चेल्सीको ठूलो हारचेल्सीले ब्राइटनको हातबाट ४–१ को ठूलो हार बेहोर्न पुग्यो । ब्राइटन छाडेर चेल्सी गएका प्रशिक्षक ग्राहम पोर्टरको एमेक्स रंगशालामा पुनरागमन दुःस्वप्न बन्यो । पहिलो दुई मिनेटमा चेल्सीका रक्षक थिएगो सिल्भाले दुई पटक गोललाइनबाट क्लियर गरेर टोलीको उद्दार गरे ।तर लिएन्ड्रो टोसार्डले पाँचौं मिनेटमा ब्राइटनको गोलको खाता खोले । रुबेन लोफ्टस चेक र ट्रेभोह चालोबाहले आत्मघाती गोल गरेपछि ब्राइटनले मध्यान्तरसम्म ३ गोलको अग्रता लिएको थियो । काइ हार्भाटेजले मध्यान्तरपछि सुरुआतमै गोल गरे पनि चेल्सीले ब्राइटनको दबाब थेग्न सकेन । चेल्सीले मध्यान्तरमा चोटका कारण गोलरक्षक केपा एरिजाबालागालाई गुमाएको थियो । उनको स्थानमा आएका इडोवार्ड मेन्डीको प्रहार दुई पटक बचाए पनि पास्कल ग्रोसले तेस्रो प्रयासमा ब्राइटनबाट चौथो गोल गरे । ब्राइटन सातौं स्थानमा उक्लेको छ भने पोर्टर आएयता पहिलो हार भोगेको चेल्सी पाँचौं स्थानमा यथावत छ । टोटेनहम तेस्रो र न्युकासल चौथो स्थानमा यथावत छन् । दुई गोलले पछाडि परेको टोटेनहमले बर्नमाउथमा ३–२ को जित निकाल्यो भने न्युकासलले शनिबार एस्टन भिल्लामाथि ४–० को सानदार सफलता हात पार्‍यो ।किइफर मुरुले दुवै हाफमा घरेलु टोली बर्नमाउथबाट गोल गर्दा टोटेनहम लगातार तेस्रो हार नजिक देखिएको थियो । तर रायन सेसेगननले ५७ औं मिनेटमा गरेको गोलबाट खेलमा फर्किएको टोटेनहमबाट बेन डेभिसले ७३ औं र रोड्रिगो बेन्टानकरले इन्जुरी टाइममा गोल गरे । न्युकासलको जितले परम्परागत शीर्ष चारका टोलीलाई नयाँ चुनौती दिएको छ । कालुम विल्सनले सुरुआती दुई गोल गर्दै विश्वकपका लागि इंग्ल्यान्ड टोलीमा आफ्नो स्थानलाई झक्झकाएका छन् । जोइलिन्टनले ५७ औं मिनेटमा तेस्रो र मिगुइल अल्मिरोनले ६७ औं मिनेटमा चौथो गोल गरे । अल्मिरोनले पछिल्ला ६ खेलमा ६ गोल गरिसकेका छन् । क्रिस्टल प्यालेसले साउथह्याम्पटनविरुद्ध १–० को जित पायो । ब्रेन्टफोर्डसँग १–१ को बराबरीमा रोकिए पनि उल्भस पुछारमै छ ।